RJH ลงสนามวันแรกเหนือจองแน่นอน!
RJH ลงสนามวันแรก ลุ้นเหนือจอง! มีราคาก่อนเปิดตลาด (Pre Open) 5 นาที อยู่ที่ 21.90 บาท โดยจำนวนหุ้นที่มีการซื้อขายก่อนเปิดตลาดประมาณ 12.95 ล้านหุ้น ด้านฝั่งซื้อ (Bid) ประมาณ 7.52 ล้านหุ้น ส่วนฝั่งขาย (Offer) ประมาณ 7.88 ล้านหุ้น โดยมี บล. ธนชาต (ประเทศไทย) เป็นที่ปรึกษาทางการเงิน
1 ก.ย. 2559

ผู้สื่อข่าวรายงานว่า บริษัท โรงพยาบาลราชธานี จำกัด (มหาชน) หรือ RJH มีราคาก่อนเปิดตลาด (Pre Open) 5 นาที อยู่ที่ 21.90 บาท โดยจำนวนหุ้นที่มีการซื้อขายก่อนเปิดตลาดประมาณ12.95 ล้านหุ้น ด้านฝั่งซื้อ (Bid) ประมาณ7.52ล้านหุ้น ส่วนฝั่งขาย (Offer) ประมาณ7.88ล้านหุ้น โดยมี บล. ธนชาต (ประเทศไทย) เป็นที่ปรึกษาทางการเงิน
นายแพทย์วชิระ วุฒิกุลประพันธ์ กรรมการผู้จัดการ บริษัทโรงพยาบาลราชธานี จำกัด (มหาชน) หรือ RJH เปิดเผยว่า ในวันนี้ (1 ก.ย.) หุ้น RJH จะเข้าซื้อขายเป็นวันแรก มีความเชื่อมั่นว่าราคาหุ้น RJH น่าจะยืนเหนือราคาไอพีโอที่ 16 บาทได้ เนื่องจากราคาดังกล่าวมีส่วนลดให้นักลงทุนพอสมควร ส่วนราคาหุ้นจะร้อนแรงหรือไม่ก็ต้องดูบรรยากาศการลงทุนรวมด้วย คณะผู้บริหารมีความตั้งใจและมุ่งมั่นให้ธุรกิจของโรงพยาบาลราชธานีเติบโตไปข้างหน้าอย่างมั่นคง และหลังจากที่ได้รับเงินจากการระดมทุนเข้ามากว่า 1.1 พันล้านบาท จะยิ่งทำให้ RJH มีศักยภาพและความแข็งแกร่งทั้งในแง่การดำเนินงานและฐานะการเงิน ซึ่งก็คงจะสะท้อนไปกับราคาหุ้น
“ความเชื่อมั่นของนักลงทุนนั้นมาจากความเชื่อมั่นในโอกาสและการเติบโตของบริษัท ซึ่งเป็นโรงพยาบาลชั้นนำในจังหวัดพระนครศรีอยุธยา และภาคกลางตอนล่างที่มีศักยภาพในการแข่งขันที่โดดเด่นและมีความพร้อมที่จะเติบโตต่อไปในอนาคต หลังจากเข้าจดทะเบียนใน SET แล้วคณะผู้บริหารยืนยันว่าจะมุ่งมั่นบริหารงานให้มีประสิทธิภาพสูงสุด และจะเดินหน้าขยายงานเพื่อให้ธุรกิจเติบโต” กรรมการผู้จัดการ RJH กล่าว